section_heading: Povijest
paragraph_text: National Hockey Association (NHA) izravni je „predak” NHL-a. Prva sezona NHA-a započela je u siječnju 1910., a po dvokružnom sustavu natjecalo se sedam klubova, od čega tri iz Montréala. Jedan od njih, Wanderers, nadmoćno uzima titulu, dok Les Canadiens završava na začelju. Sezona 1913./14. bila je znamenita po dva događaja: momčad Toronta nadvisila je Canadiense u prvom doigravanju u kratkoj povijesti lige (zbog istog broja bodova), da bi zatim bila bolja i od „Aristokrata” iz Victorije, prvaka konkurentskog natjecanja, u borbi za Stanleyjev kup. Međusobni sraz pobjednikâ svojih liga ostao je na snazi do 1926. kada posljednji put jedna momčad izvan NHL-a konkurira za osvajanje tog prestižnog pehara. Predsjednici četiriju klubova istupaju iz NHA-a po isteku sezone 1916./17. i osnivaju vlastito natjecanje, ostavivši tako omraženog predsjednika Torontovih „Plavokošuljaša” na čelu jedine preostale momčadi prvenstva. Novu četveročlanu ligu osnivaju i nazivaju NHL-om na sastanku u Montréalu 26. studenog 1917.